Tykanc podhladny był
Njedźichow. Po tym zo běštej alkohol piłoj a tykanc jědłoj, dyrbještej so předwčerawšim 18lětnej holcy z Njedźichowa strowotniskich problemow dla do chorownje dowjezć dać. Policisća mějachu podhlad a na městnje slědźachu, hač bě snano něchtó wopojne jědy do tykanca měšał. A woprawdźe namakachu woni slědy konopje a zawěsćichu tohorunja zbytki tykanca. Tón nětko w laborje dale přepytuja.
Njeznaći muža wobšudźili
Delni Wujězd. Muž je so předwčerawšim w Delnim Wujězdźe z woporom wobšudnikow stał. 64lětny dósta přez WhatsApp powěsć, zo ma jeho syn nowe šmóratko. Zo by je wužiwać móhł, pak trjeba nimale 2 000 eurow. Tule sumu sej wón nětko wot nana wuprosy. Delnjowujězdźan pjenjezy na nižozemske konto přepokaza. Bórze na to muž wot swojeho woprawdźiteho syna zhoni, zo jednaše so wo wobšudnistwo.
Rubježnika lepili
Běła Woda. 45lětny muž chcyše předwčerawšim w Běłej Wodźe kupnicu wurubić. Při kasy wućahny wón na pistolu podobny nastroj a sobudźěłaćerce hrožeše. Žona so wustróži a njereagowaše. Na to muž z awtom ćekny. Dźakowano dobreho wopisowanja swědkow wuhladachu jeho pozdźišo při hraničnym přechodźe w Mužakowje a jeho zajachu. Dalšich rubježnych deliktow dla předležeše přećiwo 45lětnemu hižo přikaz zajeća.
Tři delikty naraz
Budyšin. Nimale wšitko wopak činił je 43lětny wodźer nakładneho awta, kotrehož zadźeržachu policisća předwčerawšim připołdnju na awtodróze A 4 mjez Budyšinom a Słonej Boršću. Wón bě z Lkw-jom njedźelu po puću, hačrunjež za to dowolnosć njeměł. Nimo toho běchu spinadła jězdźidła skóncowane. A skónčnje so wukopa, zo měješe wodźer 1,94 promilow alkohola w kreji.
Pokradnjeny Lkw namakali
Wojerecy. Běłe nakładne awto typa MAN su njeznaći w nocy na minjeny štwórtk z twarnišća při Čornym Halštrowje na Spalowskej dróze we Wojerecach pokradnyli. Jězdźidło bě 40 000 eurow hódne. Něšto hodźin pozdźišo wuhlada wobydler Lkw z Lubijskim čisłom we Łutach a informowaše policiju. Z jězdźidła pobrachowaše jeničce nastroj za registrowanje awtodróhoweho popłatka. Po zwěsćenju slědow Lkw wobsedźerjej wróćichu.
Hižo připołdnju wopity
Budyšin. Swojeho njewěsteho wašnja jězdźenja dla a dokelž na chódniku jědźeše je předwčerawšim 35lětny kolesowar policistam na Budyskej Allendowej dróze napadnył. Při kontroli muža so wukopa, zo měješe wón 2,32 promilow alkohola w kreji, a to krótko po připołdnju. Wón změje so nětko pjanosće w nadróžnym wobchadźe dla zamołwić.
Nowe wašnje wobšudnikow
Radeberg. Z woporom po wšěm zdaću noweho wašnja wobšudnikow je so minjenu póndźelu 47lětny muž w Radebergu stał. Wón chcyše internetnje na eBay sportowy nastroj předać. Pozdatny zajimc poskitk přiwza a namjetowaše wěste zapłaćenje. Za to připósła wón 47lětnemu wotpowědny formular. Tón na ničo złe njemysleše a při wupjelnjenju formulara mjez druhim čisło swojeje kreditneje kartki zapisa. Pozdźišo wón swój konto přepruwowa a zwěsći, zo bě něchtó šěsć razow pjenjezy w cyłkownym wobjimje wjacorych tysac eurow wotzběhnył. Policija pad přepytuje.
Rubježnu trójku wuslědźili
Hamor. Akribiske přepytowanja Běłowodźanskeje kriminalneje słužby su policiju na slědy třoch paduchow wjedli. Skućićeljo w starobje 18, 20 a 34 lět su zamołwići za wjacore padustwa w zašłych lětach wokoło Hamora. Přećiwo nim přepytuja wosebje ćežkeho padustwa w něhdźe 25 padach. Minjene dny su jich bydlenja w Běłej Wodźe a Hamoru přepytali a dopokazy zawěsćili. Kaž w rozprawje Zhorjelskeje policajskeje direkcije dale rěka, wuslědźichu w braniborskim Derbnom wjetši padušny skład třoch podhladnych. Tam namakachu najwšelakoriše mašiny a samo twarsku amplu. Nětko dyrbi policija zwěsćić, kotra rubizna z kotreho padustwa pochadźa.
Wandalojo w zwěrjencu zachadźeli
Biskopicy. Škodu něhdźe tysac eurow načinichu njeznaći, kotřiž běchu so w nocy na njedźelu do Biskopičanskeho zwěrjenca zadobyli a tam bjez rozuma kóncowali. Tak rozbichu štyri škleńčane kašćiki za wšelake družiny myšow. Najskerje wužiwachu za to wjetše kwětkace sudobjo, kotrež pozdźišo do hata ćisnychu. Dale zadobychu so do tak mjenowaneje zeleneje rjadowniskeje rumnosće w zadnim dźělu zwěrjenca a rozbichu tam škleńcu dweju witrinow. Hač su skućićeljo něšto pokradnyli njeje znate. Policija pyta nětko za swědkami, kotřiž su snano něšto wobkedźbowali.
Prózdny tank dołh wotkrył
Budyšin. Zo je lěpje stajnje dosć bencina w tanku měć, předewšěm hdyž maš pola němskeje justicy dołh, wě nětko 25lětny Ukrainčan. Wón bě w nocy na njedźelu na awtodróze A 4 do směra na Zhorjelc po puću, jako jemu pola Budyšina bencin wuńdźe. Tuž so wón pěši k přichodnej tankowni nastaji. Z połnym kanistrom so nawróćiwši jeho hižo wobsadka awtodróhoweho policajskeho rewěra wočakowaše. Zastojnikam bě Nissan bjez šofera na kromje awtodróhi napadnył. Kontrola młodeho muža wunjese, zo wón němskej justicy sudniskeho wusuda dla hišće 720 eurow dołžeše. Hakle po tym, zo bě žadanu sumu zapłaćił, smědźeše 25lětny dale jěć.
szl_Latn szl_Latn hrv_Latn pol_Latn bem_Latn ces_Latn ces_Latn ces_Latn hrv_Latn szl_Latn ces_Latn pol_Latn szl_Latn ces_Latn hrv_Latn szl_Latn szl_Latn szl_Latn pol_Latn szl_Latn